laion/Wikipedia-Exotic huggingface dataset:
להושיט יד

״להושיט יד״ היא עמותה ישראלית לתמיכה ולסיוע לילדים בעלי נכויות מורכבות, חולי סרטן, סי.פי ובני משפחותיהם. העמותה הוקמה על ידי אברהם עטר בשיתוף פעולה עם הורים לילדים חולי סרטן. העמותה הואשמה באיסוף מיותר של כספים לטיפולים הממומנים על ידי קופות החולים. העמותה הוקמה בשנת 2006 במטרה לסייע לילדים חולי סרטן ולבני משפחותיהם, הן בתמיכה נפשית וחברתית והן במימון טיפולים שאינם כלולים בסל הבריאות, בסיוע למציאת תורמי מח עצם, ארגון מערך הסעות לטיפולים ועוד. העמותה מפעילה מערך של מתנדבים עבור ילדים חולי סרטן בכל רחבי הארץ, ומקיימת מגוון פעילויות מיוחדות במחלקות האונקולוגיות שבבתי החולים בישראל. מאז הקמת העמותה. צוות וחברי העמותה חרתו על דגלם להושיט יד לילדים חולי סרטן במצבים קשים ומורכבים. העמותה זכתה להטיס מאות ילדים במצבים קשים לארה״ב. בסיוע של צוות רפואי סוציאלי וסיעודי עמותת ״להושיט יד״ מפעילה מחלקה להשאלת ציוד רפואי ושיקומי לילדים חולי סרטן, הן בתקופת האשפוז והן לאחר השחרור הביתה. בנוסף מפעילה העמותה רכב משאלות ייחודי להגשמת משאלותיהם של ילדים חולי סרטן בשלבים שונים של המחלה, באמצעותו מגיעים ילדים לטיפולים בבתי החולים ומוחזרים לביתם. בנוסף הוקמה על ידי העמותה גינה ייעודית בהוספיס לילדים בבית ויזל שבבית חולים תל השומר עבור ילדים חולים במצב סופני. על פי פרסומי העמותה, מטרת פעילותה היא "לנתק את הכאב מהילדים החולים ולהגשים את חלומם". כך, מדי שנה מקיימת עמותת "להושיט יד" נופשים בארץ ובחו״ל עבור הילדים החולים. במסגרת הנופשים מפעילה העמותה פרויקט מיוחד בשם "טיסת החלומות" במהלכו מוטסים הילדים לפארקי שעשועים שונים בעולם, דוגמת הדיסנילנד ופארק יוניברסל באורלנדו בליווי הורה מלווה וצוות רפואי. במהלך הפעילויות המיוחדות פועלת העמותה להביא ידוענים שונים ולהפגישם עם הילדים החולים. כך, במאי 2019 הצטרפה לטיסת החלומות השחקנית הישראלית גל גדות. מחלקת קרנות הסיוע ב"להושיט יד" מסייעת מדי שנה לחולים סופניים במציאת מחקרים חדשניים שעשויים לתת לילדים החולים סיכוי להצלת חיים ובגיוס מימון עבור טיפולים רפואיים ותרופות אשר אינם כלולים בסל הבריאות. הקרנות הן אישיות ומוקמות באופן נפרד עבור כל חולה אשר נעזר בסיוע כספי. עמותת ״להושיט יד״ נושאת את "תו מידות לאפקטיביות" ורשומה בפנקס העמותות של רשם העמותות (ע"ר 580457232) שבמשרד המשפטים, עם אישור ניהול תקין.[דרוש מקור] אתר האינטרנט של עמותת "להושיט יד" מסיבת חנוכה במשרד ראש הממשלה https://www.l-yad.org/files/leoshitYadPaper.pdf (אורכב 24.06.2017 בארכיון Wayback Machine) "להושיט יד": פרויקט טיסת החלומות יוצא לדרך, באתר חדשות 13, 1 באפריל 2018 יעל ולצר, גל גדות משמחת את ילדי עמותת להושיט יד באל איי, באתר ynet, 23 במאי 2019 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח "להושיט יד".
פיל בייקר

פיל בייקר (באנגלית: Phil Baker;‏ 26 באוגוסט 1896 – 30 בנובמבר 1963) היה קומיקאי, מוזיקאי ובדרן אמריקאי. בייקר נולד ב-26 באוגוסט 1896 בפילדלפיה, פנסילבניה. משפחתו עברה לבוסטון, מסצ'וסטס, שם למד בבית הספר והופיע לראשונה במופע חובבים. בייקר החל במופעי וודוויל וניגן בפסנתר עם הכנר אד ג'ניס. כשהיה בן 19, בסביבות 1915, התחבר עם בן ברני למופע וודוויל בשם "ברני ובייקר". תחילה היה זה מופע של צמד מוזיקלי רציני, כאשר בייקר ניגן באקורדיון. לא עבר זמן רב ולמופע התווספו אלמנטים קומיים. כאשר נכנסה ארצות הברית למלחמת העולם הראשונה ב-1917 התגייס בייקר לחיל הים של ארצות הברית. זמן מה לאחר שובו עזב את השותפות עם ברני. בשנת 1923 הופיע בהפקה של פונופילם (Phonofilm) שהיה סוג של פסקול אופטי שהומצא על ידי לי דה פורסט. הסרט נקרא "מונולוג מוזיקלי", ובייקר ניגן באקורדיון ושר יחד עם הפסנתרן אוסקר לבנט. באותה תקופה התחבר גם עם סיד סילברס. השניים עבדו יחד עד 1928. לאחר הפרידה מסילברס, פתח בייקר בקריירת סולו מוצלחת. בשנים 1930–1931 הוא ניגן בתיאטרון פאלאס בברודוויי בניו יורק. הוא הופיע שם במגוון של מופעי יחיד, ניגן, שר וסיפר בדיחות בתאום עם חבר שתול בקהל בשם "ג'וג'ו". בשנת 1943 הופיע עם כרמן מירנדה ואליס פיי בסרט המוזיקלי "The Gang's All Here". לסרט זה היה את אחד התקציבים הגבוהים ביותר באותה תקופה והוא הופק על ידי חברת פוקס המאה העשרים, עם כוריאוגרפיה של באזבי ברקלי, ובייקר הופיע במגוון שירים וקטעי ריקוד. באחד השירים היו מעורבים רמיזות מיניות לגבי מירנדה ונערות המקהלה אשר רקדו עם בננות. הסרט לא הורשה להיות מוצג במדינת הולדתה של מירנדה, פורטוגל. בארצות הברית הורה הצנזור לבנות המקהלה לשים את הבננות על המותניים שלהם במקום על הירכיים, לפני שהסרט אושר להקרנה. בייקר המשיך לככב במספר תוכניות רדיו, כולל "ליצן השריון" ו"הטברנה של דאפי". הוא גם הפך למנחה תוכניות משחק ברדיו ובטלוויזיה ברשת NBC. ברדיו הוא הנחה את התוכנית "טייק איט אור ליב איט", ששינתה את שמה ל"שאלת ה-$64". בטלוויזיה הוא אירח את מופע החידון "מי של מי" שבוטל אחרי פרק אחד בלבד. בייקר צורף ל"שדרת הכוכבים" של הוליווד ב-8 בפברואר 1960. באותה שנה עבר לקופנהגן, שם גרה אשתו. בייקר נפטר בקופנהגן ב-30 בנובמבר 1963. בייקר היה אח בלשכת קייסטון מספר 235 של הבונים החופשים בניו-יורק סיטי. הופיע במספר מחזות זמר בתיאטראות ברודוויי: Music Box Revue Billy Rose's Crazy Quilt Artists and Models Greenwich Village Follies A Night in Spain Calling All Stars בייקר כתב מספר רב של שירים וביניהם: "Park Avenue Strut" "Look At Those Eyes" "Just Suppose" "Antoinette" "Strange Interlude" "Humming a Love Song" "Rainy Day Pal" "Pretty Little Baby" "Did You Mean It?" "My Heaven on Earth" "Invitation to a Broken Heart" מדיה וקבצים בנושא פיל בייקר בוויקישיתוף פיל בייקר, במסד הנתונים הקולנועיים IMDb (באנגלית) פיל בייקר, באתר MusicBrainz (באנגלית) פיל בייקר, במסד הנתונים של ברודוויי פיל בייקר, באתר "Find a Grave" (באנגלית) Duffystavern, Audio ClassicsÒ Archive מי של מי, באתר weekly Variety Phill Baker is Dead, The New-York Tomes
יחסי ארצות הברית – סנגל

יחסי ארצות הברית–סנגל הם היחסים הדו-צדדיים הרשמיים, הפוליטיים, השיתופיים והמדיניים שבין ארצות הברית של אמריקה לבין רפובליקת סנגל. סנגל היא אחת מהמדינות הפרו-אמריקאיות בעולם, כאשר 69% מתושביה רואים את ארצות הברית באופן חיובי. המספר עלה ל-81% בשנת 2013, וירד מעט ל-74% בשנת 2014. על פי דוח המנהיגות העולמית של ארצות הברית 2012, 79% מהסנגלים תומכים בהנהגת ארצות הברית, ו-20% מסתייגים. סנגל נהנית ממערכת יחסים מצוינת עם ארצות הברית, כאשר האחרונה מספקת סיוע כלכלי וטכני רב. ממשלת סנגל ידועה בכבודה לארצות הברית, ותמכה בה לעיתים קרובות באו"ם, כולל בתרומות חיילים לפעילות בשמירת על השלום. כ-300 סטודנטים סנגלים מגיעים לארצות הברית מדי שנה ללימודים. הנשיא דיוף ערך את ביקורו הרשמי הראשון בוושינגטון הבירה באוגוסט 1983 ונסע מספר פעמים לארצות הברית לאחר מכן. סנגל היה התחנה הראשונה של הנשיא ג'ורג' בוש בביקורו ביולי 2003 באפריקה. ביוני 2001 נפגש הנשיא ווייד עם הנשיא בוש בבית הלבן. סנגל אירחה את הפסגה השנייה של אפריקה-אמריקה ב-1995. הגברת הראשונה הילרי קלינטון החלה את ביקורה באפריקה במרץ 1997 בביקור בסנגל, והנשיא ביל קלינטון ביקר בסנגל בשנת 1998. עוזר המזכיר לענייני אפריקה וולטר קאנסטיינר ביקר בסנגל באוגוסט 2001. שר החוץ גאדיו פגש את מזכיר המדינה קולין פאוול בספטמבר ונובמבר 2001. סנגל נקטה בעמדה חזקה נגד הטרור בעקבות פיגועי הטרור ב-11 בספטמבר 2001 נגד ארצות הברית, ובאוקטובר 2001 אירחה ועידה בנושא הקמת הסכם אפריקני נגד טרור. ב-20 ביולי 2005 השתתף המזכיר רייס בפורום השנתי הרביעי של אפריקה לצמיחה והזדמנות (AGOA) שהתקיים בדקר, סנגל. הפורום של השנה התרכז בהגדלת יוזמות ההשקעה ובהקלה על פיתוח כלכלי ופוליטי באפריקה. ביוני 2007, הגברת הראשונה לורה בוש הפכה את סנגל לתחנתה הראשונה במהלך ביקורה באפריקה, כתמיכה ביוזמת המלריה של הנשיא (PMI) ובתוכנית החירום של הנשיא למען המאבק באיידס (PEPFAR). הסוכנות האמריקנית לפיתוח בינלאומי (USAID) מיישמת את תוכנית הסיוע לפיתוח ממשלת ארצות הברית. האסטרטגיה של הסוכנות מתמקדת בקידום צמיחה כלכלית / פיתוח במגזר הפרטי על ידי הרחבת שירותים מיקרו - פיננסים ופיתוח עסקי ומסחור מוצרים טבעיים ולא מסורתיים; שיפור המסירה המקומית של השירותים ושימוש בר-קיימא במשאבים; הגברת השימוש בשירותי בריאות מבוזרים; ושיפור החינוך התיכון, במיוחד לבנות. בנוסף, קיימת תוכנית ליישוב סכסוכים ושיקום לשיפור התנאים לשלום בשני האזורים דרומיים של סנגל המכונה "קאסמנס". הסוכנות תספק 29.9 מיליון דולר בסיוע בפיתוח לסנגל בשנת הכספים 2005. במסגרת תוכנית חיל השלום בסנגל כ-150 מתנדבים משרתים בתחומי חקלאות, ייעור, בריאות ופיתוח עסקים קטנים. שגריר ארצות הברית בסנגל כיום הוא טולינאבו ס. מושינג'י. ארצות הברית מחזיקה שגרירות הממוקמת בדקר, בירת סנגל. יחסי החוץ של ארצות הברית מדיה וקבצים בנושא יחסי ארצות הברית – סנגל בוויקישיתוף ההיסטוריה של יחסי ארצות הברית - סנגל Opinion of the United States Pew Research Center U.S. Global Leadership Project Report - 2012 Gallup
לוואגה קיזיטו

לוואגה קיזיטו (באנגלית: Luwagga Kizito; נולד ב-20 בדצמבר 1993) הוא כדורגלן אוגנדי המשחק בעמדת החלוץ בהפועל ראשון לציון. קיזיטו התחיל את הקריירה שלו בקבוצת הכדורגל ויפרס, אל קבוצת הבוגרים שלה הצטרף בשנת 2009. בעונת 2009/2010 היה שותף לאליפות הראשונה של הקבוצה בתולדותיה. בקיץ 2012 חתם בליישואש מהליגה הפורטוגלית השנייה, והפך לכדורגלן האוגנדי הראשון שמשחק בפורטוגל. ב-16 בספטמבר 2012 ערך את הופעת הבכורה שלו בקבוצה בניצחון 1–4 נגד לאצ'ה במסגרת הגביע הפורטוגלי, בו גם כבש את שער הבכורה שלו. את העונה סיים עם שישה שערים ב-29 משחקים בכל המסגרות. ב-4 בינואר 2014 חתם בספורטינג קוביליה. בעונת 2014/2015 רשם את עונת השיא שלו בה כבש 13 שערים ב-39 משחקים. את העונה סיימה קוביליה במקום הרביעי, בפער של נקודה אחת מהמקום הראשון. ביולי 2015 חתם בריו אבה מליגת העל הפורטוגזית. אחרי שרשם רק שתי הופעות, בינואר 2016 הושאל לפיירנסה עד לסיום העונה. ביולי 2017 חתם בפוליטכניקה יאשי מליגת העל הרומנית. ב-16 באוגוסט 2018 הושאל לבאטה בוריסוב מליגת העל הבלארוסית. ב-12 במרץ 2019 הושאל לשחטאר קאראגנדי מליגת העל הקזחית. ב-9 בינואר 2020 חתם בהפועל כפר סבא מליגת העל. ב-19 באוגוסט 2021 חתם בהפועל נוף הגליל מליגת העל. ב-12 במאי 2022 שוחרר מהמועדון. ב-22 ביוני 2022 חתם קיזיטו בסבאביל מליגת העל האזרית. ב-21 באוגוסט 2023 חזר לישראל וחתם בהפועל ראשון לציון. בשנת 2012 זומן קיזיטו לראשונה לסגל נבחרת אוגנדה. ב-29 במרץ 2012 ערך את הופעת הבכורה שלו בנבחרת בהפסד 1–2 למצרים. ב-4 ביוני 2016 הבקיע את שער הבכורה שלו בנבחרת בניצחון 1–2 נגד בוטסואנה במסגרת מוקדמות גביע אפריקה לאומות 2017. השתתף עם נבחרתו בגביע אפריקה לאומות 2017 וב-2019. ויפרס ליגת העל האוגנדית: 2009/2010 באטה בוריסוב ליגת העל הבלארוסית: 2018 לוואגה קיזיטו, באתר Transfermarkt לוואגה קיזיטו, באתר Soccerway לוואגה קיזיטו, באתר National Football Teams לוואגה קיזיטו, באתר FootballDatabase.eu דורון בן דור, ‏בן רייכרט בדרך להפועל כפר סבא, קיזיטו חתם, באתר ONE‏, 9 בינואר 2020 רענן ברנובסקי‏, קיזיטו חתם בהפועל נוף הגליל וייכלל בסגל למחזור הראשון, באתר וואלה, 28 באוגוסט 2022 הדר יעקבי, ‏מאבוקה ומרינוביץ' שוחררו מנוף הגליל, באתר ערוץ הספורט, 12 במאי 2022 העברות בעולם: החוזה של ניימאר מוכן, באתר וואלה, 23 ביוני 2022 חוזר לישראל: לוואגה קיזיטו חתם בהפועל ראשון לציון, באתר וואלה, 21 באוגוסט 2023
קדחת פל-אבשטיין

קדחת פל-אבשטיין (באנגלית: Pel–Ebstein fever) היא מחלה התוקפת לעיתים אנשים החולים בלימפומת הודג'קין. במהלך המחלה תוקף את החולה חום, שמתגבר באופן מחזורי ויורד לאחר זמן ממוצע של שבוע או שבועיים. המחלה נקראת על שם הרופאים פיטר פל ווילהלם אבשטיין, שכתבו עליה מאמרים בשנת 1887. שני הרופאים פרסמו את מאמריהם באותו כתב עת, אם כי פל הקדים את אבשטיין במספר חודשים. בין השניים נטשה מחלוקת ארוכת שנים בנוגע לאטיולוגיה של המחלה. הגורם למחלה עדיין אינה ברור, אם כי ההערכה הרווחת היא כי תגובה של המערכת החיסונית, בעיקר שחרור מחזורי של ציטוקין, נקרוזה של הלימפה ותאי סטרומה של בלוטות הלימפה (אנ') פגועים. המחלה מטופלת בדרך כלל באמצעות נוגדי דלקת שאינם סטרואידים או באמצעות טיפולים המיועדים לטיפול בלימפומת הודג'קין, כמו כימותרפיה. חוקרים רבים טענו שקיום המחלה מוטל בספק, לאור העובדה שהיא פוגעת בשיעור של 5%–10% מכלל החולים במחלה, שהוא נתון לא מוחלט. ההמטולוג והאנדוקרינולוג ריצ'רד אשר טען כי המחלה אינה קיימת, והחוקרים מתייחסים אליה רק משום שהוענק לה שם, אף על פי שאינה אמיתית. קדחת פל-אבשטיין, באתר diphealth קדחת פל-אבשטיין, באתר whonamedit לימפומה של הודג'קין (מחלת הודג'קין) | על בריאות על iLive, באתר he-m.iliveok.com Ebstein, Wilhelm (1887). "Das chronische Ruckfallsfieber, eine neue Infectionskrankheit". Berlin Klin Wochenschr. 24 (565). Pel, P. K. (1887). "Pseudoleukaemie oder chronisches Ruckfallsfieber?". Berlin Klin Wochenschr. 24 (565). אבחון קדחת Pel-Ebstein, באתר iw.approby.com Ree, HJ (1987). "Stromal macrophage-histiocytes in Hodgkin's disease. Their relation to fever". Cancer. 60 (1479): 1479–84. doi:10.1002/1097-0142(19871001)60:7<1479::AID-CNCR2820600713>3.0.CO;2-G. PMID 3621125. Mauch, Peter; James Armitage; Volker Diehl; Richard Hoppe; Laurence Weiss (1999). Hodgkin's Disease. Lippincott Williams & Wilkins. pp. 327–328. ISBN 978-0-7817-1502-7. {{{מחבר}}}, Hodgkin Lymphoma: Practice Essentials, Background, Pathophysiology, 2019-11-10 Hilson Aj, Pel-Ebstein Fever, The New England journal of medicine, ‏1995-07-06 (באנגלית) הבהרה: המידע בוויקיפדיה נועד להעשרה בלבד ואינו מהווה ייעוץ רפואי.
אלן צוקרמן

אלן צוקרמן (באנגלית: Alan Zuckerman; נולד ב-1946) הוא כדורסלן עבר אמריקאי-ישראלי, בגובה 1.87 מטר, ששיחק בעמדת הקלע בהפועל תל אביב, והיה שותף לזכייתה של הקבוצה בדאבל בעונת 1968/1969 בליגה הלאומית בכדורסל. צוקרמן נולד בארצות הברית למשפחה יהודית. הוא שיחק בקבוצת קרופ פרודקשן יחד עם בארי אייזמן, ומרק טורנשיין. בהמשך שיחק בסיטי קולג' של ניו יורק, וקלע בממוצע של 25.8 נקודות למשחק, ושיא של 53 נקודות במשחק אחד. בגמר לימודיו עבר במכללה כמורה. ביולי 1968 עלה לישראל, קיבל אזרחות ישראלית והצטרף להפועל תל אביב. באותה עונה היה חלק מחמישיית יהודים אמריקנים בקבוצה, עם מרק טורנשיין, אייבן לישינסקי, לארי זולוט ובארי ליבוביץ'. ב1968/1969 היה שותף לזכייתה של הקבוצה בדאבל - אליפות, עם יתרון של שלוש נקודות בטבלה לפני מכבי תל אביב, וגביע המדינה, לאחר שהפועל הביסה בגמר גביע את מכבי תל אביב 70:88, כאשר צוקרמן קלע 19 נקודות בגמר. בליגה השתתף צוקרמן ב-19 משחקים, וקלע בממוצע של 8.7 נקודות למשחק. זהו תואר האליפות האחרון של הפועל תל אביב. בנבחרת ישראל בכדורסל רשם צוקרמן שש הופעות, והשתתף במוקדמות אליפות אירופה בכדורסל 1969. צוקרמן התחתן עם ישראלית, ולאחר שלא התאקלם בישראל, חזר בתום עונה אחת לארצות הברית. כרטיס שחקן, אתר מנהלת הליגה אלן צוקרמן ־ כדורסלן נוסף מצטרף להפועל ת"א, מעריב, 7 ביולי 1968 כדורסלן אמריקאי רביעי בהפועל תל אביב, על המשמר, 16 ביולי 1968 כרטיס שחקן, אתר מנהלת הליגה נבחרת הכדורסל יוצאת היום לטורניר בסאלוניקי, דבר, 15 במאי 1969 ד.עמיצור, האמריקאים באים - וחוזרים, דבר, 20 ביוני 1971 ערך זה הוא קצרמר בנושא כדורסלנים. אתם מוזמנים לתרום לוויקיפדיה ולהרחיב אותו.
יחסי ג'יבוטי–גרמניה

יחסי ג'יבוטי–גרמניה הם היחסים הדו-צדדיים שבין רפובליקת ג'יבוטי ובין הרפובליקה הפדרלית של גרמניה. שתי המדינות כוננו יחסים דיפלומטיים בשנת 1978. החשיבות שגרמניה מייחסת ליחסים עם ג'יבוטי הודגשה על ידי פתיחת שגרירות גרמניה בג'יבוטי באביב 2010. ג'יבוטי, מצידה, פתחה שגרירות בברלין בסתיו 2011, והשגריר שלה הואמן בסוף נובמבר 2011. מדיה וקבצים בנושא יחסי ג'יבוטי–גרמניה בוויקישיתוף
דייוויד אולני

דייוויד צ'ארלס אולני (באנגלית: David Charles Olney;‏ 23 במרץ 1948 – 18 בינואר 2020) היה זמר-יוצר אמריקאי. אולני נולד ב-23 במרץ 1948 בפרובידנס שברוד איילנד בארצות הברית. הוא למד באוניברסיטת קרוליינה הצפונית בצ'אפל היל, אך לא סיים את לימודיו. התגורר בעיר נאשוויל שבטנסי. היה נשוי לרג'ין, ואב לבן ובת. בשנת 1971 הקים יחד עם בלנד סימפסון את להקת "סימפסון". השניים הקליטו אלבום אחד בניו יורק, אבל בשנת 1972 עבר אולני לאטלנטה. בשנת 1973 עבר אולני לעיר נאשוויל, כדי לנסות למכור את שיריו לחברות תקליטים. הוא הקים את להקת "X-Rays", איתה הוציא שני אלבומים יחד עם חברת התקליטים "Rounder Records". הלהקה אף הופיעה בתוכנית טלוויזיה כלהקת חימום לאלביס קוסטלו, והתפרקה בשנת 1985. אולני הופיע כזמר-יוצר משנת 1971, ובין השנים 1986–2017 הוציא כשלושים אלבומי סולו. כמו כן הוא היה פעיל של "פסטיבל שייקספיר" בנאשוויל, וסייע בכתיבת שירים ובשירה. ב-18 בינואר 2020 הופיע אולני במסגרת ה-"30A Songwriter Festival" בסנטה רוזה ביץ' שבפלורידה. במהלך השיר השלישי בהופעה, עצר אולני את השיר באמצע, התנצל בפני הקהל ועצם את עיניו, תוך שהוא ממשיך לשבת זקוף על כסאו. רק לאחר זמן קצר הבינו חבריו על הבמה כי הוא נפטר, כנראה בשל התקף לב. אתר האינטרנט הרשמי של דייוויד אולני דייוויד אולני, ברשת החברתית פייסבוק דייוויד אולני, ברשת החברתית אקס (טוויטר) דייוויד אולני, סרטונים בערוץ היוטיוב דייוויד אולני, באתר אפל מיוזיק (באנגלית) דייוויד אולני, באתר Last.fm (באנגלית) דייוויד אולני, באתר AllMusic (באנגלית) דייוויד אולני, באתר MusicBrainz (באנגלית) דייוויד אולני, באתר Yandex.Music (ברוסית) דייוויד אולני, באתר Discogs (באנגלית) דייוויד אולני, באתר Songkick (באנגלית) דייוויד אולני, באתר Genius ראיון, באתר הניו יורק טיימס "David Olney". Discogs (באנגלית). Portland, Oregon: Zink Media, Inc. נבדק ב-20 בינואר 2020. {{cite web}}: (עזרה) Haring, Bruce (19 בינואר 2020). "David Olney Dies: Prolific Musician, Composer, Cinematographer Was 71, Passed On Stage". Deadline Hollywood. United States: Penske Media Corporation. נבדק ב-19 בינואר 2020. {{cite news}}: (עזרה) Joseph Hudak, Joseph Hudak, David Olney, Poetic Americana Songwriter, Dead at 71, Rolling Stone, ‏2020-01-19 (באנגלית) Chris Willman, Chris Willman, Singer David Olney Dies During Performance at Florida’s 30A Festival, Variety, ‏2020-01-19 (באנגלית) David Olney – Character study, www.nodepression.com Paulson, Dave (19 בינואר 2020). "Nashville singer-songwriter David Olney dies at 71 after performance". The Tennessean. United States: Penske Media Corporation. נבדק ב-19 בינואר 2020. {{cite news}}: (עזרה) Galipault, Gerry (30 באוקטובר 1997). "The resurrection of David Olney". Pause & Play. San Diego: Pause & Play, Inc. נבדק ב-24 באפריל 2017. {{cite news}}: (עזרה) The best songwriter you've never heard of?, Los Angeles Times, ‏2003-03-09 (באנגלית) השעין את הסנטר על הגיטרה - ונדם: מוזיקאי מת על הבמה בזמן ההופעה, באתר וואלה, 20 בינואר 2020
מרא אלעמי

מרא אל-עמי (8 באפריל 1936 – 12 בינואר 2024) היה אלוף-משנה בצה"ל, שירת כמפקד גדוד 17 (אריות הגולן) וכמפקד חטיבת ירושלים. עם גיוסו לצה"ל שובץ אלעמי בחטיבת גולני. עבר מסלול הכשרה כלוחם, קורס מ"כים חי"ר וקורס קציני חי"ר. עם סיום הקורס שב לחטיבה ושימש כמפקד מחלקה וכמפקד פלוגה. במלחמת ששת הימים שימש כקצין אג"ם חטיבת כרמלי. במלחמת ההתשה, בשנים 1969–1971, פיקד על גדוד 17 (אריות הגולן). במלחמת יום הכיפורים שימש כסגן מפקד חטיבת המילואים של הצנחנים 317, שלחמה בקרבות הבלימה והתקפת הנגד הישראלית ברמת הגולן, בקרב ההבקעה לסוריה ובכיבוש החרמון הסורי. בשנים 1976–1977 פיקד על חטיבת ירושלים. טל לאור, הצנחנים טוענים: כבשנו את החרמון, לא גולני, באתר nrg‏, 25 בספטמבר 2012. שלמה מן, השמות שעשו את המלחמה, כפי שהועלה בבלוג נעמוש - הרמה הסורית, 28 באוקטובר 2019. יועד לודר, יודקה פלד, דויד כץ, רן גינוסר, הלוחמים חושפים: מה באמת קרה בחרמון?, באתר nrg‏, 4 באוקטובר 2012.
ברוך סיימאן

הרב ברוך חיים סיימאן (באנגלית: Baruch Simon) הוא רב אורתודוקסי וראש ישיבה בישיבה אוניברסיטה בוושינגטון הייטס, מנהטן, שבניו יורק. תוארו הרשמי הוא Colonel Jehiel R. Elyachar Professor of Talmud. הרב סיימאן סיים את לימודיו בבית הספר התיכון לבנים בישיבה אוניברסיטה, וקבל תואר ראשון בהצטיינות בלימודי יהדות. הרב סיימון היה חבר בכולל העליון של ישיבה אוניברסיטה. הרב סיימאן הוא תלמיד של הרב צבי שכטר. חיבר את הספר אמרי ברוך, הכולל דברי תורה על הפרשה, שפורסם בכמה כרכים. הוא פרסם גם ספרים בענייני הלכה: בהלכות עירובין וברשויות שבת (2009), ובענייני מנהגים (2015), ובענייני ראש השנה (2020). הוא פרסם גם מאמרים על הגדה של פסח (2021). הוא מתגורר עם אשתו מלאני וארבעת ילדיהם בוושינגטון הייטס. שיעוריו ידועים בשימושו בחוברות של דפי מראי מקומות נרחבים, כשכל חוברת יכולה להכיל יותר מארבעים מקורות. הרב סיימאן העביר אלפי שיעורים במשך חייו, בעיקר בישיבה אוניברסיטה. למעלה מארבעת אלפים שיעורים שלו פורסמו באתר YUTorah.org. שיעורים אלה עוסקים בנושאים מגוונים, כולל גמרא, הלכה, שיחות מוסר, ודרשות על הפרשה. שיעורי הרב סיימאן באתר yutorah.org (באנגלית) ברוך חיים סיימאן, דף שער בספרייה הלאומית כתיבת שמו על פי דף השער שבספריו "אמרי ברוך". https://www.yutorah.org/rabbi-baruch-simon/, נצפה 21 בינואר 2020. ערך זה הוא קצרמר בנושא אישים. אתם מוזמנים לתרום לוויקיפדיה ולהרחיב אותו.
פורד EXP

פורד EXP (באנגלית: Ford EXP, קרויה גם: פורד אסקורט EXP) היא מכונית ספורט בתצורת קופה המוגדרת מכונית קומפקטית, מתוצרת יצרנית הרכב פורד אשר יוצרה בין השנים 1981–1988 (משנת מודל 1982) בארצות הברית ובקנדה. דור ראשון - יוצר בין השנים 1981-1985, בנוסף לדגם "פורד EXP" יוצר בין השנים 1982–1983 דגם כמעט זהה "Mercury LN7". דור שני - יוצר בין השנים 1985–1988. דגם "פורד EXP" הוצג לראשונה בתערוכת המכוניות בשיקגו (אנ') בשנת 1981. 3 דלתות. מנוע קדמי. מנוע בנזין. סוג הנעה: הנעה קדמית. מנוע קירור מים. "פורד EXP", שנת 1984 "פורד EXP", קבריולט, שנת 1982 "פורד אסקורט EXP", שנת 1986 "פורד אסקורט EXP", שנת 1986 "פורד אסקורט EXP", שנת 198 "מרקורי LN7" פורד פורד פרוב פורד קפרי פורד פינטו מדיה וקבצים בנושא פורד EXP בוויקישיתוף פורד EXP, סרטון באתר יוטיוב פורד EXP, סרטון באתר יוטיוב "פורד EXP" autotrader.com/car-news/ford-exp "פורד אסקורט EXP" thetruthaboutcars.com/tag/ford-exp "פורד EXP" - תמונות cargurus.com/Cars/Ford-EXP-Overview "פורד EXP", שנת 1984 - מפרט carfolio.com/specifications/models/car דגמי "פורד EXP" ו-"Mercury LN7" web.archive.org/web/20060328054406 דגם "Mercury LN7" ebay.com/itm/1981-Ford-EXP-Mercury-LN7 "פורד EXP", שנת 1982 web.archive.org/web/20120713032719 דגמי "פורד" 2 מושבים web.archive.org/web/20060319174336
יחסי פרגוואי–רוסיה

יחסי פרגוואי–רוסיה הם יחסי החוץ בין פרגוואי ורוסיה. שתי המדינות כוננו יחסים דיפלומטיים ב-14 במאי 1992. לפרגוואי יש שגרירות במוסקבה, אשר במקביל מוסמכת לארמניה, אזרבייג'ן, בלארוס, קזחסטן, טג'יקיסטן ואוזבקיסטן. לרוסיה יש שגרירות באסונסיון. ב-30 באוקטובר 1862 התקיימו המגעים הראשונים שנכתבו בין רוסיה לפרגוואי. נשיא פרגוואי פרנסיסקו סולנו לופס שלח מכתב לאלכסנדר השני, קיסר רוסיה על הכתרתו לראשות המדינה. בשנת 1909 השגריר הרוסי הראשון הציג את תעודותיו לנשיא פרגוואי. בשנת 1992 התכוננו יחסים דיפלומטיים בין רוסיה המודרנית ופרגוואי. ב-13 בספטמבר 2007, שר החוץ של רוסיה, סרגיי לברוב ביקר בפרגוואי, במה שהיה ביקורו הראשון של ראש הדיפלומטיה הרוסית בתולדות היחסים בין רוסיה לפרגוואי. מדיה וקבצים בנושא יחסי פרגוואי–רוסיה בוויקישיתוף "Russian acting FM to visit Paraguay". Asunción: RIA Novosti. 13 בספטמבר 2007. נבדק ב-7 באוקטובר 2009. {{cite news}}: (עזרה)
מאיר טברסקי

הרב מאיר אליהו טברסקי (נולד ב-17 באוקטובר 1960, כ"ו בתשרי ה'תשכ"א) הוא רב אורתודוקסי ואחד מראשי הישיבה בישיבת רבינו יצחק אלחנן של ישיבה יוניברסיטי. נולד לרב יצחק אשר טברסקי במשפחה חסידית השייכת לחסידות צ'רנוביל ולעטרה, בת הרב יוסף דוב הלוי סולובייצ'יק. אחיו הרב משה נרצח בטבח בבית הכנסת בירושלים בשנת 2014. טברסקי למד בישיבת רמב"ם שאותה הקים סבו,. לאחר מכן למד בהרווארד תוך כדי שהוא ממשיך בלימודיו התורניים באופן פרטי אצל סבו. לאחר שסיים את תואר הראשון, למד להסמכה לרבנות בישיבת רבינו יצחק אלחנן. לאחר שסיים את לימודי ההסמכה החל ללמד בבית הספר התיכוני של ישיבה יוניברסיטי, ובהמשך מונה כר"מ בישיבת רבנו יצחק אלחנן. שיעוריו משלבים ניתוח אנליטי ולקחים מוסריים. הוא גם רב של שטיבל קטן של חסידות טאלנה בריברדייל (אנ'), בניו יורק. הקלטות שמע ב-TorahWeb.org (באנגלית) הקלטות וידאו ב-TorahWeb.org (באנגלית) שיעוריו YUTorah (באנגלית) אתר טאלנער בית המדרש בריברדייל, בית הכנסת של הרב טברסקי (באנגלית) https://web.archive.org/web/20110225140835/http://www.yu.edu/riets/gallery.aspx?id=23708, נצפה 21 בינואר 2020. https://www.maimonides.org/our-history, נצפה 21 בינואר 2020. http://www.talner.org/, נצפה 30 בינואר 2020. ערך זה הוא קצרמר בנושא אישים. אתם מוזמנים לתרום לוויקיפדיה ולהרחיב אותו.
ארנון עמיר

ארנון עמיר (נולד בשנת 1957) הוא כדורסלן וכדורעפן עבר ישראלי בגובה של 2.08 מטר. עמיר נולד וגדל בקיבוץ יחיעם. בגיל 11 החל לשחק כדורעף. כשהיה בן 15 זכה לראשונה לסיקור תקשורתי באליפות בתי הספר בכדורעף נוכח גובהו באותה עת - 2.04 מטר. בהמשך שיחק בנבחרת הנוער של ישראל בכדורעף. שירת בנח"ל ושיחק באליפות צה"ל. לאחר מכן שיחק כדורעף בהפועל געתון, בקבוצת הכדורסל של עברון, ולאחר מכן בקבוצת אלון, שם לקח פעמיים אליפות אירופה. כמו כן רשם עמיר 8 הופעות במדי נבחרת הכדורעף של ישראל. בשנת 1976 החל לשחק כדורסל ועבר להפועל גן שמואל ששיחקה אז בליגה העליונה. זאת במסגרת ניסיונות הקיבוץ לצרף שחקנים גבוהים מהארץ ומארצות הברית לנבחרת הכדורסל של הקיבוץ. בשנת 1977 הודיע עמיר על פרישה מכדורעף והודיע כי מעתה יתרכז אך ורק בכדורסל. עמיר שיחק בגבעת שמואל עד שנת 1985 ובליגה הראשונה קלע בממוצע של 5.4 נקודות למשחק. בשנת 1977 הוזמן לראשונה לנבחרת ישראל בכדורסל על ידי המאמן רלף קליין, ובסך רשם 4 הופעות במדי נבחרת ישראל בכדורסל. בשנת 1985 פרש מכדורסל וחזר להתמקד בכדורעף, כאשר הצטרף להפועל המעפיל וזכה במדיה באליפות המדינה. פרופיל באתר מנהלת הליגה בכדורסל "האיש הכי גבוה בקיבוץ", סרטון באתר יוטיוב (אורך: 9:47) אליפות ביה"ס בכדורעף גילתה צעיר שגובהו 2.05 מטר, דבר, 22 באפריל 1973 הכדורעפן עמיר - לסגל הנוער בכדורסל, מעריב, 30 ביולי 1975 הגבוהים והאדירים באליפות צה"ל, מעריב, 24 בדצמבר 1976 "האיש הכי גבוה בקיבוץ", סרטון באתר יוטיוב (אורך: 9:47) ארנון עמיר פרש מכדורעף - ישחק רק כדורסל, דבר, 11 באוגוסט 1977 פרופיל באתר מנהלת הליגה בכדורסל יעקב פתאל, פול כהן יצורף לנבחרת הכדורסל במקום אייזנר, דבר, 14 באוגוסט 1977 ערך זה הוא קצרמר בנושא כדורסלנים. אתם מוזמנים לתרום לוויקיפדיה ולהרחיב אותו.